LEE WALKERS, seniors walking group travels by van to the Navy Yard Museum Walk, 10 a.m.; meet at Lee Senior Center, 5722 Lee Hwy., Arlington. $2.50; registration required. 703-228-0555. Twee SA’ners uit koma ná gru-ongeluk in VSA | Maroela Media
Twee SA’ners uit koma ná gru-ongeluk in VSA
Callum Borthwick in die hospitaal. Foto: Facebook
Twee Suid-Afrikaners wat albei in ŉ koma was nadat hulle byna drie weke gelede in ŉ ernstige motorongeluk in Kansas in die VSA was, is albei wakker en toon reaksie wanneer daar met hulle gepraat word.
Callum Borthwick (20) en Jan du Plessis (23) het albei ŉ soortgelyke breinbesering opgedoen nadat hul motor in St. John, ŉ dorpie in die Stafford-distrik, deur ŉ heining gebars, oor ŉ oprit gegly en teen ŉ telefoonpaal tot stilstand gekom het. Borthwick het ook ŉ rugwerwel gekraak, terwyl Du Plessis se enkel vergruis en sy voorarm, sleutelbeen en pelvis gebreek is.
Megan Borthwick, Callum se suster, het aan Maroela Media gesê haar broer en Jan werk albei op Hearn Farms in die distrik waar hulle help met die oes. Die twee het mekaar in Amerika ontmoet waar hulle goeie vriende geraak het. Jan was op skool by die Hoërskool Voortrekker in Bethlehem in die Vrystaat, terwyl Callum ŉ oudleerder van die Hillcrest High School in Durban is.
Jan du Plessis. Foto: Facebook
Megan het gesê Callum en Jan word albei in die Wesley Medical-hospitaal in Wichita behandel. Albei mans se ma’s is tans by hulle, terwyl hul pa’s reeds teruggekeer het na Suid-Afrika.
“Callum is nie meer in die waakeenheid nie en word nou in die hoësorgeenheid behandel. Hy kan vir redelike lang tydperke sy oë oopmaak en praat al ’n bietjie, hoewel dit nie baie sin maak nie,” het sy gesê. “Hy herken egter die mense om hom en dit lyk asof hy verstaan wat vir hom gesê word. Maar hy kan glad nie onthou dat hy in ŉ ongeluk was nie.” Sy het gesê besonderhede oor wat die ongeluk veroorsaak het, is vaag aangesien nie een van die mans die ongeluk kan onthou nie.
Callum Borthwick. Foto: Facebook
Volgens Megan het Jan erger beserings as Callum opgedoen en is sy toestand effens swakker. “Hy maak ook sy oë vir kort rukkies oop, maar hy kan nie so baie soos Callum reageer nie. Ek dink sy lyf het ŉ harder knou weg as Callum s’n. Hy [Jan] moes vroeër die week ŉ agt uur lange operasie ondergaan om sy beenbreuke te heg.”
Sy het gesê Callum sal terugkom Suid-Afrika toe sodra hy vanuit ’n mediese oogpunt in staat is om te vlieg. Hy sal hier verder herstel en die nodige behandeling kry. “Dit was baie erg toe ons daardie oproep van my nefie [wat saam met Callum werk] ontvang om vir ons te sê hulle was in ŉ ongeluk. Dit was ŉ rowwe tyd die afgelope paar weke, maar ons is dankbaar dat hulle so goed herstel.”
Bethlehem Durban VSA
KZN-universiteit tot einde September gesluit
Gevangene ontsnap uit aanhouding in Ladysmith